送楊少尹序
作者：唐代：韓愈 
篇章：古文觀止 卷八・唐文

paragraphs: 昔疏廣、受二子，以年老，一朝辭位而去。於是公卿設供帳，祖道都門外，車數百輛；道路觀者，多嘆息泣下，共言其賢。漢史既傳其事，而後世工畫者，又圖其跡，至今照人耳目，赫赫若前日事。
國子司業楊君巨源，方以能詩訓後進，一旦以年滿七十，亦白相去，歸其鄉。世常說古今人不相及，今楊與二疏，其意豈異也？
予忝在公卿後，遇病不能出，不知楊侯去時，城門外送者幾人，車幾輛，馬幾匹，道旁觀者，亦有嘆息知其爲賢與否；而太史氏又能張大其事爲傳，繼二疏蹤跡否，不落莫否。見今世無工畫者，而畫與不畫，固不論也。
然吾聞楊侯之去，相有愛而惜之者，白以爲其都少尹，不絕其祿。又爲歌詩以勸之，京師之長於詩者，亦屬而和之。又不知當時二疏之去，有是事否。古今人同不同，未可知也。
中世士大夫，以官爲家，罷則無所于歸。楊侯始冠，舉於其鄉，歌《鹿鳴》而來也。今之歸，指其樹曰：“某樹，吾先人之所種也；某水、某丘，吾童子時所釣遊也。”鄉人莫不加敬，誡子孫以楊侯不去其鄉爲法。古之所謂鄉先生沒而可祭於社者，其在斯人歟？其在斯人歟？